《中元夜祭太一罢对月》
金朝·赵秉文

今夕知何夕，白露涵秋空。褰衣踏明月，如在琼瑶宫。

细数秋兔毫，桂树何玲珑。当年谁所种，翳此天公瞳。

清光知人意，飞影入杯中。流霞酌不尽，清光浩无穷。

我欲溯白云，一访东坡翁。扁舟下赤壁，此乐将无同。

畴昔缟衣仙，化作羽衣僮。酒酣邀我去，鹤背冷松风。

灵宫夜醮馀，香雾飞不起。更衣步石坛，风露浩如洗。

月波走金蛇，入我清尊里。引杯不复疑，弓影正如此。

夜深闻雁过，歘见巾落几。松閒龙一吟，风庭应落子。

空中步虚声，隐隐犹未已。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。